**Становище**

 **на проф. д.фс.н. Нако Райнов Стефанов,**

**СУ „Св. Климент Охридски”**

*Относно:* Конкурса за академичната длъжност „професор“ на

СУ „Св. Климент Охридски” по направление 2.1. Филология, обявен в

ДВ бр. 5 от 17.01.2012 г.

В обявения конкурс за заемане на академична длъжност, направление 2.1. Филология, обявен в ДВ бр. 5 от 17.01.2012 г. единственият кандидат доцент д-р Светла Тодорова Къртева-Данчева участва с голяма по обем и разнообразна по теми и направления научна продукция, включваща монографии, студии и статии, а по-точно - 4 монографии, една от които е представена на настоящия конкурс, 7 учебника, 49 студии и статии, 14 превода и 16 съставителства.

На основата на прегледа на тази научна продукция следва да се каже, че доцент д-р Светла Къртева-Данчева е многоформатен специалист, работещ по няколко базови направления по изучаване на Изтока – кореистика и алтаистика с по-тясна област на специализация – монголистика. През последния повече от четвърт век, откакто работи в тази сфера, тя се изявява като един от най-авторитетните български специалисти в нея.

В дадения конкурс доцент д-р Светла Къртева участва с монографичен труд “Централноазиатски шамански мотиви в корейския му-сок”. Темата на тази разработка несъмнено надхвърля областта на чисто кореистичните изследвания. Тя представлява синтез между базовите направления, по които работи доцент Светла Къртева – алтаистика и кореистика. От една страна се хвърля мост между региона на Централна Азия и този на Източна Азия. От друга се разглежда тема имаща глобално, общочовешко измерение – шаманизма, като период в духовния живот на човечеството на ранните етапи на неговото развитие.

По този начин дадената разработка по изследване на корейския шаманизъм – „му-сок“, като първи голям труд на български език в дадената област, внася своя принос за разглеждането на значима и винаги актуална тема – тази за духовното развитие на човечеството, неговите механизми и форми. Осъщественият съпоставителен анализ определено обогатява нашите виждания за явлението.

Разработката впечатлява с нейния интердисциплинарен подход, с дълбочината на проникването в темата, с опирането на такъв извор като „Предание за Нишанската шаманка” на манчжурски език. Подобен труд е възможно да излезе под периото само на такъв многофункционален специалист с разнообразни интереси, какъвто е доцент д-р Светла Къртева, имащ специализации в сферата на манчжуристиката, кореистиката, монголистиката и тюркологията.

Изводите, до които се стига в работата – за общността на атрибути и символи между корейския и централноазиатския шаманизъм, говори за това как общото в битието между човешките популации в дадения период на антропологическа еволюция води до общност в духовния живот.

Едновременно с това се дават множество примери на различия във формите - ролята на жената-шаманка, връзката на шамана с определен дух-закрилник и т.н. Подобна работа дава възможност доцент д-р Къртева да изяви напълно своите изследователски възможности, както и да бъде оценена като зрял изследовател, а трудът като такъв със значим приносен характер. В тази връзка бихме желали да зададам въпрос. Доколко манчжурският и китайският шаманизми, географски разположени между централно-азиатския и корейския са играли ролята на мост между последните два? Или, когато говорим за общи моменти между тях, става дума за общност породена от общите характеристики на еволюционния етап на развитие и съответно общност на взаимодействията „човек-природа“ и „човек-общество“?

 В оценката на кандидатурата на доцент д-р Светла Къртева следва да отбележим и следното:

* Участник е в десетки конференции – вътрешни и международни;
* Подготвени са и се четат от нея в различните специалности в СУ „Св.Климент Охридски“ различни учебни курсове - увод в тюркското и алтайското езикознание; графика, фонетика и лексикология на корейския език; история монголски език; старомонголски език; манджурски език; и култура на номадските държави в Централна Азия; шаманизмът в Корея и Централна Азия; увод в корейското и алтайското езикознание; морфология на корейския език; социолингвистика; теория и практика на превода; културно-исторически връзки между Източна и Централна Азия и други;
* Освен това е ръководител на множество магистранти в областта на алтаистиката и кореистиката.

Това ни дава правото да направим извода, че доцент д-р Светла Къртева се

изявява не само като оригинален и значим изследовател в уникални области, но и прекрасен педагог, имащ зад себе си множество студенти и възпитаници.

В заключение ще подчертаем, че кандидатурата на доцент д-р Светла Тодорова Къртева-Данчева за заемане на академична длъжност „професор“ на СУ „Св. Климент Охридски”, направление 2.1. Филология, обявен в ДВ бр. 5 от 17.01.2012 г. е безспорна и изцяло покрива най-високите критерии за заемане на тази академична длъжност.

